### NN 115/2024 (7.10.2024.), Odluka Agencije za elektroničke medije, klasa: UP/I-614-03/24-02/03, urbroj: 114-03/04-24-02 od 30. rujna 2024.

Agencija za elektroničke medije

1916

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Mladen Čutura, Katija Kušec, Anita Malenica, Davor Marić i Željko Topić kao članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21 i 114/22), članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 118/22), a temeljem Obavijesti o namjeri davanja koncesije za obavljanje djelatnosti pružanja medijske usluge televizije br. 3/24, klasa: UP/I-614-03/24-02/03, urbroj: 114-03/04-24-01, (»Narodne novine« broj 79/2024) na 37-24 sjednici održanoj 30. rujna 2024., donijelo je

ODLUKU

Poništava se dio Obavijesti o namjeri davanja koncesije za obavljanje djelatnosti pružanja medijske usluge televizije br. 3/24, klasa: UP/I-614-03/24-02/03, urbroj: 114-03/04-24-01 objavljena u »Narodnim novinama« broj 79 od 3. srpnja 2024. godine, u dijelu za davanje koncesije za obavljanje djelatnosti pružanja medijske usluge televizije, TABLICA 1.:

|  |  |
| --- | --- |
| Red. broj | Naziv, područje i oznaka frekvencije |
| 1. | d72 (Grad Šibenik) |

Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 85. ZEM-a, Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesije za obavljanje djelatnosti pružanja medijske usluge televizije br. 3/24, klasa: UP/I-614-03/24-02/03, urbroj: 114-03/04-24-01 objavljena u »Narodnim novinama« broj 79 od 3. srpnja 2024. godine raspisalo Obavijest o namjeri davanja koncesija za obavljanje djelatnosti pružanja medijskih usluga televizije na ukupno dva (2) koncesijska područja.

Na 32-24 sjednici Vijeća, dana 22. kolovoza 2024. održano je javno otvaranje ponuda pristiglih temeljem Obavijesti o namjeri davanja koncesije br. 3/24 te je utvrđeno kako su temeljem navedene Obavijesti pristigle sljedeće ponude:

|  |  |  |
| --- | --- | --- |
| Red. broj | Naziv, područje i oznaka digitalne regije | Ponuditelj |
| 1. | d72 (Grad Šibenik) | MEDITERAN SPORTS MANAGEMENT d.o.o. |
| 2. | D5 (Primorsko-goranska, Istarska i dio Ličko-senjske županije) | KANAL RI d.o.o. |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponuda ponuditelja MEDITERAN SPORTS MANAGEMENT d.o.o., Trg kralja Držislava 4, Šibenik, OIB: 73425027421 ne udovoljava formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge televizije br. 3/24 od 27. lipnja 2024. te pripadajućoj Dokumentaciji za nadmetanje.

Pregledom ponude ponuditelja MEDITERAN SPORTS MANAGEMENT d.o.o. utvrđeno je kako ponuda ne udovoljava formalnim uvjetima zbog toga što je pregledom dokumentacije utvrđeno kako za davatelja zajma nije dostavljen SOL2/BON2 (4.4 Poglavlje 4. Financijski uvjeti, točka b) Dokumentacije za nadmetanje) dok su u poslovnom planu dostavljeni troškovi samo za 1. godinu (4.4 Poglavlje 4. Financijski uvjeti, točka f) Dokumentacije za nadmetanje).

Također je dostavljena nepotpuna dokumentacija kada je u pitanju programska osnova (nema opisnog uvodnog dijela programske osnove, udio u postotcima u tablici iznose 99,87 %, a ne 100 %, nedostaje tablica s udjelima lokalnih vijesti i obavijesti s područja koncesije, nakladnik je krivo izračunao VP i nadodao udio hrvatske glazbe što se može samo u slučaju radija, VP iznosi 26,5 %, bez hrvatske glazbe koju je uračunao je na granici od potrebnih 25,1 %, nakladnik nije izračunao udio VP od 16 do 22 sata za svaki dan (50 %), također je ispunjen krivi obrazac – ispunjen obrazac za radio, a ne televiziju, te pritom nije izračunao ni prikazao udio EU i nezavisnih djela (4.2 Poglavlje 2. Programska osnova).

Utvrđeno je kako ponuda ponuditelja MEDITERAN SPORTS MANAGEMENT d.o.o. nije udovoljila formalnim uvjetima sukladno Obavijesti o namjeri davanja koncesije za obavljanje djelatnosti pružanja medijske usluge televizije br. 3/24 od 27. lipnja 2024. te pripadajućoj Dokumentaciji za nadmetanje.

Slijedom navedenog, Vijeće za elektroničke medije odlučilo je kao u izreci ove odluke te temeljem odredbe članka 23. Pravilnika o sadržaju i postupku raspisivanja obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesije za obavljanje djelatnosti pružanja medijske usluge televizije br. 3/24 u dijelu kako je navedeno u izreci ove odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-614-03/24-02/03
 Urbroj: 114-03/04-24-02
 Zagreb, 30. rujna 2024.

VIJEĆE ZA ELEKTRONIČKE MEDIJE

Predsjednik Vijeća
 za elektroničke medije
 Josip Popovac, v. r.